Rikunarita-ORG/Wikinium huggingface dataset:
# Albert Einstein

Albert Einstein

Colasa
**Informa personalPais*:  Statos Unida de America

Colasa
**Otra informasProfesa*: Fisiciste

**Albert Einstein** (\*14 marto 1876 en Ulm/Deutxland, † 18 april 1955 en Princeton, SUA) ia es un de la fisicistes la plu importante de la sentenio 20.

Sua laboras la plu importante es la Teorias de relativia: la varia spesial de 1905 e la varia jeneral de 1916.

El ia labora ance a la teoria cuantal. En 1921 el ia reseta la Premio Nobel per sua laboras supra la efeto fotoeletrical.

Einstein ia atenta uni la fisica intera en un teoria unida de campos, ma no ia susede. Esta problem es ancora no solveda oji.

Einstein ia es ance un promovor de pas. Pos la descovre de la fision nucleal par *Otto Hahn* en 1938, la mundo ia vive su la menasa posible de armas nucleal. En 1939, Einstein ia suscrive un letera a Franklin D. Roosevelt, presidente de la SUA, cual ia averti sur la risca ce otra nasiones va developa tal armas. Par esta causa la SUA ia comensa un program de developa sua propre bomba nucleal. Einstein no ia partisipa en esta labora. Pos la esplode de la bomba nucleal a 6 agosto 1945 en Hiroxima, Einstein ia suporta un supravide internasional de tal armas.
# Site Vatican

|  |
| --- |
| **Site Vatican** |
|  |  |
|  |
| **Informa jeneral** |
| Capital: | Site Vatican |
| Lingua ofisial: | Latina e italian |
| **Dirije** |
| Governa: | Monarcia asoluta e teocrata |
| - Xef de stato: | Pape Leo XIV |
| - Xef de governa: | Pietro Parolin |
| **Otras** |
| Area: | 0.44 km² |
| Popla: | 793 |
| Densia: | 2118 |
| PIB: |  |
| Mone: | Euro (€, EUR) |
| Zona de ora: | CET (UTC + 1) |
| Numero de telefon: | +379 |
| Interede: | .va |
|  |

La **Site Vatican** (ofisial la Stato de Site Vatican) es un pais situada en la site Roma en Italia. Con area de aprosima 44 ectares e sola 1000 abitores, lo es la stato la plu peti de mundo. Ma formal, lo no es autonom; lo es dirijeda par la Seja Santa.

Lo es un spesie de teocratia renada par la Bispo de Roma – la Pape. Tota sua ofisiores la plu alta es eglesores catolica de orijinas diversa. Pos la reveni de la papes de Avignon en 1377, los ia abita jeneral en la Palasio Apostolal en lo cual es aora la Site Vatican, an si a veses los ia abita en la Palasio Cuirinal en Roma, o en otra locas.

La Site Vatican es distinguida de la Seja Santa, cual ave sua orijina en la cristianisme temprana e es la seja bispal xef de 1,2 mil milion aderores catolica latina e este sirca la globo. La stato autonom, par contrasta, ia es creada en 1929 par la Trata Lateran entre la Seja Santa e Italia, cual ia descrive lo como un creada nova, no un vestijio de la Statos Papal multe plu grande (756–1870) cual ia inclui multe de Italia sentral. Longo la acordas de la trata, la Seja Santa ave la "posese plen, domina escluinte e autoria autonom" de la stato-site.

En la Site Vatican, on trova locas relijial e cultural como la Basilica de San Petro, la Egleseta Sistina e la Museos Vatican. Los conteni alga de la pintas e scultas la plu famosa de mundo. La economia unica de la Site Vatican es finansial suportada par la vende de selos postal e suvenires turismal, custas per entra a museos, e la vende de publicis.

La linguas major es italian e latina.
# Lenio

Un talia traversal de un taxo de 27 anios, mostrante la anelos de crese
**Lenio** es un sustantia dur e fibrosa cual on trova en multe plantas, spesial en arbores.

Plantas cual conteni lenio es capas de sta par se mesmas e deveni multe grande. En un arbor vivente, la lenio move acua e nurintes a la folias e otra texedas cresente.

En un arbor, stratos nova de lenio formi constante entre la cortex e la lenio esistente, larginte la arbor. La siensa de dendrocronolojia dati lenio par esamina esta stratos, cual, en un talia traversante de la tronco de un arbor, aspeta como anelos.
# Pueblo

Taos Pueblo
Fema zuni
Un depinta de la pueblo de taos, par E. I. Couse
En la SUA sude-ueste, la parola "pueblo" refere a la comunias de americanes orijinal e la popla ci abita ala, en la presente e en edas antica. La concistores espaniol de Espania Nova norde ia usa esta parola per descrive la comunias abitante en strutures aparte construida de petra, la arjila adobe, e otra materias local. Esta strutures ia es plu comun construidas de multe niveles, ensircante un plaza abrida. La salas ia es asedable sola par scalas de la abitores, en esta modo proteje los de intruores. Pueblos plu grande ia es abitada par sentos a miles de persones. Tribus reconoseda par la governa federal de la SUA ia abitada en pueblos de tal desinia.

La parola es la parola espaniol per vila e per popla (como un nasion). Lo es derivada de la parola latina *populus*, sinifiante popla. Esta comunias es locida en la teritorio sededa par Espania e Mexico en la sentenio 19 temprana. 21 pueblos es reconoseda par la governa federal de la SUA:

* 1 pueblo: Hopi, sirca 18,000 - Hopi (lingua)
* 1 pueblo: Zuni, sirca 10,000 - Zuni (lingua)
* 7 pueblos: Ceres, sirca 11,000 - Ceres (lingua)
* 12 pueblos: Tanoan, sirca 7,200 - Linguas tanoan

La popla hopi parla un lingua de la familia uto-asteca, cual inclui multe tribus grande en la Basin Grande, Mexico este, e la 2 milion persones nauatl, plu bon conoseda como la astecas. Ma la cultur de la hopis es plu como la otra popla pasosa de la pueblos.

La popla tanoan es divideda entre

* la popla toua (o jemez), sirca 3,000
* la popla tiua (taos e tiua pueblos) sirca 2,600
* la popla teua (o tano) sirca 1,600

La popla caioua (kiowa) de Oklahoma es relatada, ma los ia es nomadas en la pasada e no construi pueblos.
# Alaska

**Alaska**|

|  |  |
| --- | --- |
|  |  |

 |
|  |

**Alaska** es un stato en la parte estrema norde-ueste de la Statos Unida de America. Lo es bordada a la este par Columbia Brites e Yukon (divides dirijal de Canada), sua parte la plu ueste es Isola Attu, a lo ave un frontera maral con Rusia a la ueste ultra la Streta Bering. A la norde es la Mar Txucotca e la Mar Beaufort – la partes sude de la Mar Artica. La Mar Pasifica es a la sude e sude-ueste.

Par area, lo es la stato la plu grande de la SUA e la numero sete de la divides sunasional de mundo. En ajunta, de la 50 Statos Unida, lo es la plu rara poplada e la numero tre de la min popladas; an tal, lo es clar la teritorio la plu poplada a norde de latitude 60° en America Norde: sua popla (de cual la Census Bureau de la SUA ia estima sua cuantia como 738 432 persones en 2015) es plu ca la cuatruple de la poplas combinada de Canada Norde e Calalitnunat. Sirca un dui de la abitores de Alaska abita en Anchorage, un area urban.

La economia de Alaska es dominada par la industrias de pexa, gas natural e petrolio, recursos de cual lo ave un abunda. Bases militar e turisme es ance un parte importante de la economia.

La Statos Unida ia compra Alaska de la Impero Rusce a 30 marto 1867 per 7,2 milion dolares SUA, a taso de sirca 2 sentimes per acre ($4,74/km²). La rejion ia pasa tra alga cambias dirijal ante deveni organizada como un teritorio a 11 maio 1912. On ia aseta lo como la stato 49 de la SUA a 3 janero 1959.

La site capital es Juneau.

## Etimolojia

La nom "Alaska" (rusce: Аляска *Aliaska*) ia es introduida en la periodo colonial rusce cuando on ia usa lo per refere a la penisola. Lo ia es derivada de un idiom aleut cual descrive metafor la tera xef de Alaska. Leteral, lo sinifia "ojeto a cual la ata de la mar es dirijeda".

## Poplas orijinal

Multe poplas orijinal ia ocupa Alaska tra miles de anios ante la ariva de popla european en la area. Studias de lingua e adn asi ia furni atestas per la coloni de America Norde par la ponte natural de Beringia.

La popla tlingit ia developa un sosia con un sistem matrilinal de desende e erita de propria en lo cual es oji Alaska sude-este, e ance en partes de Columbia Brites e Yukon. Ance en la sude-este ia es la popla haida, aora bon conoseda per sua artes unica. La popla tsimsian ia veni a Alaska de Columbia Brites en 1887, cuando Presidente Grover Cleveland ia permete ce los abita la Isola Annette e fundi la vila Metlakatla.

Tota tre de esta poplas, como ance otra poplas orijinal de la costa norde-ueste de la Mar Pasifica, ia sufri erutas de variola de la tarda de la sentenio 18 asta la media de la sentenio 19. La epidemicas la plu sever ia aveni en la desenios de 1830 e 1860, causante multe moris e turba sosial.
# McDonald's

La compania **McDonald's** es un de la cadenas de restorantes la plu grande de mundo per comeda rapida.

La compania ia comensa en 1940 con un restorante inisiada par la frates Dick e Mac McDonald. La introdui de sua "Speedee Service System" (sistem per servis rapida) en 1948 ia fundi la prinsipes per restorantes de comeda rapida. Pos la vende de esta sistem de restorante a un mercator, la lia de restorantes ia crese enorme. A un ves, la du frates ci ia inisia la sistem ia es legal menasada par la proprior nova per copia la sistem.

## Trivia

* La bevida de cola servida par McDonald's es Coca-Cola.
* McDonald's ia es controversa per sua politica de usa jovenes barata e nonsindicatida, e sua manca de politica de ambiente. Aora, McDonald's ave un politica de ambiente consensa: per esemplo, lo ave un sistem de resicle.
* A veses, McDonald's ia es en la novas car un amburger ia es servida con alga cosa strana e nonasetable (per esemplo, un rata mor a un ves).
* Un filma atestante con titulo *Supersize me!* ("un menu grande per me!") mostra un jornaliste ci come sola la amburgeres e bevidas de McDonald's tra un mense. Sua sania deveni pronto mal. Seguente la critica, McDonald's ia atenta falsi la atesta, ma la compania ia introdui boles de salada en sua restorantes a la mesma tempo.
# Poplas baltica

La tribus baltica sirca 1200 ec
La bande de folclor Kulgrinda en Vilnius, Lietuva
La **poplas baltica** es un grupo etnical e lingual de indoeuropeanes. Oji, sola la lietuvisces e latvisces survive. Ma orijinal, los ia estende de la Rio Vistula a la Rio Dnepr, a sude de la Mar Baltica. La area ia es composada de forestas densa, con miles de lagos e pantanes, cual ia contribui a la isoli de esta popla e la natur conservante de sua linguas.

La balticas ia difere entre grupos ueste e grupos este. En la area de Deutxland e Polsca moderna norde, tribus como la Prus e otra estinguidas ia abita. En la este, pd Lietuva, Latvia e Bielarus moderna, ia es la asendentes de la lietuvisce e latvisces, con otra tribus estinguida

Tra la milenio prima ec, la area de abita de la balticas ia diminui. Multe tribus ia es asorbeda par otra grupos como la polsces, rusces, e gotos (ci ia migra de Sveria), an si la balticas ia estende se en partes de la abita de la uralicas sude-ueste, cual es oji representada par la estis.

En la sentenio 13, la statos de crusadores deutx (pe la Ordina de Livonia e la Ordina Teutonica) ia rena la area cual es aora Latvia e Esti. Tra sentenios, la area ia es desirada par la deutx, la rusces, la polsces e la svensces. En 1569, Polsca e Lietuva ia uni e ia comensa estende se tra Bielarus, Ucraina, partes de Rusia, Latvia, e un parte de Esti. Esta ia es la culmina de potia de la balticas, an si los ia debe comparti la potia con Polsca.

La rena de tsar Piotr la grande de Rusia ia resulta la uni de Polsca, e Lietuva ia deveni un protejeda de Rusia. La popla baltica ia joia libria per un tempo corta en 1918, ma ia deveni denova controlada par Rusia en 1944. En 1990, la Uni Soviet ia disolve, e Lietuva e Latvia ia deveni final libre, con sua visina Esti.
# Normandia

**NormandiaNormandie*
*Normaundie*|

|  |  |
| --- | --- |
|  |  |

 |
|  |

**Normandia** ( franses: Normandie [nɔʁ.mɑ̃.di]) es un de la rejiones de Frans, corespondente a la Duxia de Normandia de istoria. Oji, Normandia es divideda entre sinco departes: Calvados, Eure, Manche, Orne, e Seine-Maritime. Lo estende tra 30,627 km², o 5% de la pais de Frans. Lo ave sirca 3.37 milion abitores, cual es sirca 5% de la popla de Frans. La nom es derivada de la colonistes vicing de Noria e Danmarc, nomida *normanes* ("omes de la norde"), ci ia invade la rejion, comensante en la sentenio nove. Normandia ia es instituida como un duxia en la sentenio des par re Carlo 3 de Frans e duxe Rollo de Møre, Noria. Tra un sentenio e un dui pos la concista de England par la normandes en 1066, Normandia e England ia es liada par renores normande.